Knapsak vol Karoo: Die Coldstreamers - Karoo Space
Ou wapens teen die muur van die Graaff-Reinet Klub.
Vraag: Waar sou ‘n vroeëre of huidige lid van Haar Majesteit se Coldstream Regiment hom tuis vind op vakansie in Suid-Afrika? Antwoord: Die Graaff-Reinet Klub – tot stand gebring in 1876 – wat hom knus binne die hart van dié vername Karoodorp op die oewers van die Sondagsrivier bevind.
Tydens die Anglo-Boereoorlog was offisiere van die Coldstream Guards – die oudste regiment van die Britse Staandemag – erelede van hierdie klub. Sedertdien is enige van die Coldstream-garde van enige oorlog of generasie outomaties ‘n lid van die Graaff-Reinet Klub wanneer hy hom in dié dorp bevind. Maar hulle kan van geluk spreek, want gewoonlik sou enigeen wat ‘n vuurwapen in die kroeg afvuur summier en lewenslank geskors word.
Sien, die dag toe dit rugbaar word dat die Anglo-Boereoorlog beëindig is, het die Coldstreamers die kroeg binnegeval vir ‘n wilde partytjie. Hulle was uiteindelik op pad huis toe. Niks meer gejaag agter ontwykende Boere oor berge en dale en vlaktes nie. ‘n Paar van Haar Majesteit se roekeloser dapper krygers het op die toonbank gespring (vervaardig uit herwinde kiaatplanke van ‘n skeepswrak in Algoabaai) en hul rewolwers leeggemaak in die kroegtoonbank en die vloer.
Daar word ook hier in die kroeg ‘n 105-millimeter patroondop uitgestal wat ‘n Kubaanse Tenk met ‘n fatale skoot gelooi het tydens die Angolese oorlog in die laat 20ste eeu. Ander interessante stofopgaarders sluit ‘n paar wynverkoelers, gemaak uit olifantvoete, in. Daar is steeds omtrent 250 bittereinders wat saans ‘n wyle daar kom spandeer saam met die edele – effens beskonke – soldaatskimme uit die verlede.
Kom kuier gerus by ons nuwee-Boekwinkel.
Karoo Space e-Bookstore – 12 Frequently Asked Questions Knapsak vol Karoo: Skeerseisoen Knapsak vol Karoo: Allie Pad van Jagersfontein Knapsak vol Karoo: Boytjie van Bethulie Daai Blerrie Bakkie
This entry was posted in Knapsak Karoo and tagged 'n Knapsak vol Karoo, Cold stream Guards, Graaff-Reinet, Graaff-Reinet Club.